Aostin Giustignan

Aostin Giustignan a-o seccolo Pantalin (Zena 1470, Mâ Liggure 1536), fræ de l'Orde di pricoei (domenegan), vesco de Nebbio, erudio, lengoista, giografo.

 Biografia 
O nascette into 1470 à Zena da Póo Giustignan Banca e Bertomea Giustignaña Longa, e o fu battezzao co-o nomme de Pantalin. Za o messiavo paterno, Andriollo, o s'ea distinto pe benemeençe corturæ, mentre-o poæ o l'aiva parteçipao a despægie importante miscioin dipromattiche pe conto da Repubbrica.

Conformemente, quindi, a-e tradiçioin familiæ o Giustignan o riçevette un'educaçion ciutosto acurâ studiando, otr'a-a gramattica e à l'aritmettica, a lettiatua vorgâ. Precoçemente mœüò ascì a so vocaçion religioza, tanto ch'à l'etæ de quattorz'anni o tentò de fâse acœugge into convento domenegan zeneize de Santa Maja de Castello, incontrando però a ferma opoxiçion di genitoî. Pe distrâlo da tæ propoxiti, a famiggia a decize de inviâlo à Valença à fâ prattica de mercatua presso un barba. Doppo circa trei anni de sogiorno in Spagna, o Giustignan, tornao in Itallia aprœuv'à 'na grave maotia, o 26 arv. 1487 o l'ariescì à coonâ e so aspiaçioin, intrando comme noviççio, à nomme do convento zeneize de Castello, in San Pollinâ fœua de mue à Pavia co-o nomme de fræ Aostin.

Inta Congregaçion domenegaña riformâ de Lombardia o Giustignan o gh'arestò ben vintisett'anni e mezo, percorindo e tappe do longo curriculum studiorum de l'Orde. Riçevuo l'ordinaçion saçerdotâ o 20 sett. 1494 a Bologna, o 18 luggio de l'anno doppo o fu acugeito comme studente into convento bologneize de San Domennego: o 1° zugno 1503, a-o capittolo generâ de Piaxença, o fu nominao magister studiorum into Studdio conventoâ bologneize e, sempre in San Domennego, o 20 de mazzo 1512 o fu promosso bacalâ co-o compito de leze e Sententiae do Pê Lombardo.

Into fratempo, o Giustignan o l'aiva ascì avuo moddo de cortivâ de relaçioin e di interesci despægi de quelli ligæ a l'ativitæ didattica do Studdio conventoâ, improntâ a-a tradiçion scolastica. Into sogiorno bologneize, o conobbe probabilmente o Zan Françesco Picco da Miandoa, o F. Beroado (no se sa se-o zove ò o vegio) e o Iacopo Antiquaio. A l'è in particolâ 'na lettia de l'Antiquaio, da Milan do 23 arv. 1506, a fornî o primmo documento da nommina razonta da-o Giustignan inti circoli umanisteghi e de l'interesse co-o quæ vegniva seguio a so attivitæ de biblista.

Proppio pe poeise intregamente dedicâ a-i proppi progetti d'ediçion poliglotta do testo bibblico, into 1514 o Giustignan o domandò e o l'ótègne a remiscion de l'impegno de leze e Sententiae into Studdio de S. Domennego. Za into 1513, però, o Giustignan o l'aiva fæto o so debutto inta repubbrica de lettie curando a pubricaçion presso o stampao veneçian Lusciandro di Paganin da traduçion do Brœuxo Traversâ do Theophrastus de l'Enea de Gaza (Aeneae Platonici Graeci Christianissimi De immortalitate animorum deque corporum resurrectione, cui titulus est Theophrastus) e do proppio travaggio Precatio pietatis plena ad Deum omnipotentem composita ex duobus et septuaginta nominibus divinis, Hebraicis et Latinis una cum interprete.

Co-a Precatio o Giustignan o dava un primmo, scignificativo sazzo de so competençe ebraisteghe e di so orientamenti corturæ. Inta primma parte de l'œuvieta, difæti, o Giustignan, repigiando, in moddo ciu fedele de quante no avesse fæto o J. Reuchlin into De verbo mirifico do 1494, un tema tradiçionâ da speculaçion ebraica, o forniva l'elenco di 72 atributi che definiscian a divinitæ inti so raporti co-e creatue. Inte l'aligao "comentaiœu", dapœu, o sviluppava 'na serrie de riflescioin insci-a natua diviña ciæamente improntæ à 'na spritoalitæ neo-platonnica de matrixe dionixaña.

O 22 zugno 1514 o Giustignan o l'ea à Zena. O 23 settembre sucescivo o fu nominao vesco de Nebbio, inta Corsega settentrionâ, graçie a-i boin ófiççi do cuxin cardenâ B. Saolo. Da proteçion do cardenâ Saolo o Giustignan o l'intendeiva vaise ascì pe poei realizzâ o so ambiçiozo progetto d'ediçion poliglotta da Bibbia. Inte 'na lettia riportâ in moddo framentaio da-o Gessner (c. 105r), difæti, o Giustignan, informando o coxo d'avei terminao, otr'à quella do Nœuvo Testamento, a traduçion in ebraico, latin, grego, arrabo e aramaico do Vegio ascì, o l'exortava espliçitamente à adœuviâse afinché l'intrega œuvia a foise pubricâ.

In realtæ, o Giustignan o l'ariescì a dâ a-a luxe, sostegnindo de so stacca e speize, soo che-o testo do Sâtêio, stampao in Zena, in ca' de so fræ Nichiozo, da-o stampao milaneize Peo Póo Póro, ciammao aposta da Torin pe l'ócaxon. O colophon o reca a dæta do 16 ott. 1516.

Pensao comme sempriçe sazzo do ciu complescivo travaggio biblistico do Giustignan e dedicao a-o Lion X, inta spiança che-o pappa o se saiæ convinto a patroçinâ l'ediçion di restanti libbri bibbrichi ascì, o Psalterium Hebraeum, Graecum, Arabicum et Chaldeum, cum tribus Latinis interpretationibus et glossis o l'aresta, comonque, un di primmi e ciu scignificativi documenti da grande staxon de Bibbie poliglotte. O testo à stampa o prezenta, disposti insce doe carte, in œutto colonne paralelle (da chì o nomme de Octaplum co-o quæ o Sâtêio o saiâ conosciuo), inte l'orde: l'originâ ebraico, a so traduçion lettiâ in latin, œuvia do Giustignan, a verscion indicâ comme "latiña comuña" (saiv'à dî a gallica de San Giœumo, incruza, dapœu, inta Vulgata), o testo grego (ch'o corisponde in sostança a quello di Settanta), quello arrabo, o Targum aramaico, a traduçion latiña de quest'urtimo e, infin, i scolli de commento.

Segge a livello testoâ, comme sottolinnia o mæximo Giustignan, segge, ancon ciu ciæamente, inte l'aparato de comento, o Sâtêio o l'evidençia prinçipalmente i interesci do Giustignan pi-a cortua ebraica. Decizamente preponderante son inte notte e çitaçioin da lettiatua rabinnica postalmuddica (in particolâ, ovviamente, do semiófiçiâ comento a-i Sarmi, a Midrash Tehilim), mentre no gh'amanca di rinvii à di comentatoî ebraichi medioevæ comme o Salomen ben Izaac da Troves (dito Yarchi ò Rushi), M. Maimonide, D. Qimchi. De particolâ interesse son però sorvetutto e non poche çitaçioin da lettiatua cabalistega, specce do Sefer Zohar ("libbro do sprendô"), cegæ da-o Giustignan à 'n'ortodossa interpretatio crestiaña. Gran parte de tæ çitaçioin fun sucescivamente riproposte da-o Peo Colonna "Galatinus" into De arcanis catholicae veritatis (1518). A-o contraio, amanca do tutto inti scolli do Giustignan di rifeimenti a-a tradiçion scolastica e a mæxima aotoritæ de san Giœumo a l'è dœuviâ solo marginalmente e, tâvòtta, in ciave crittica. Fra i exegeti crestien, compâ co' ina çerta frequença solo o contempoannio J. Lefèvre d'étaples. L'è ançi pe-o trammite de paole do Lefèvre che-o Giustignan o l'afronta arcuñe temattiche d'atoalitæ into dibattito cortuâ e religiozo do tempo, da-a condanna da magia a-a preiza de poxiçion contra e teorie insci-a mortalitæ de l'annima. L'avei otr'à ciò seguio l'interpretaçion lefevriaña do sarmo VIII, v. 6, o tiò o Giustignan inta controverscia exegettica chi óponèiva o mæximo Lefèvre à l'Emo, o quæ proppio a-o Giustignan o l'indriçiâ arcuñe tra-e so frecce polemmiche ciu apinçoiie.

O passo foscia ciu conosciuo di scolli o l'è però a longa notta a-o v. 5 do sarmo XVIII, notta inta quæ l'è narao a vitta e e impreize do Cristoffa Combo. De fæto, fin a-o Setteçento quella do Giustignan a l'arestò a sola testimoniança eddita insci-i viægi do Combo provegninte da 'n so conçittadin e squæxi coetannio. Inta realtæ, pù destaccandosene pe di particolæ, o scollio a-o sarmo XVIII o dipende pressoché intregamente da 'n precedente "commentariolus" do zeneize A. Gallo. A parte, tuttavia, o valô documentaio, l'excursus combian do Giustignan o l'atesta con ciaréssa i ligammi fra-e scoverte e i aspettative cortuæ e religioze de renovatio da Crestianitæ.

Terminao a pubricaçion do Sâtêio, o Giustignan, animao da spiançe de sucesso cortuâ e econommico, o l'anò a Romma presso o cuxin cardenâ Saolo. O 29 dex. 1516 o prezençiò à Romma a l'unzexima sescion do V conçillio Lateranense; o 13 março do 1517 o parteçipò a-a congregaçion prepaatoia e, o 16 março, a l'avertua da dozexima sescion, inta quæ o preize a paola o 17 arvî relativamente a-a progettâ croxâ antiturca. De lì à poco, a scoverta do complotto do cardenâ A. Petruçço pi atentâ a-a vitta do pappa a privò o Giustignan do sostegno do so protettô Saolo, che, pezantemente mescciao inta congiua, o fu privao de so carreghe e relegao a Monteriondo. Fiduciozo pù sempre inta benvoença papâ, o Giustignan o passò a-o seguito do cardenâ B. Ferê, vesco d'Ivrea.

L'anno doppo, o 1518, o Giustignan, graççie à l'intercescion de l'influente vesco de Pariggi E. Ponchier e do confessô do re, o domenegan G. Petit, erudio ligao a-i circoli umanisteghi transarpin, o fu ciamao da-o Françesco I a Pariggi pe mostrâ l'ebraico a l'Universcitæ, co' ina penscion de 300 scui e o tittolo de consegê e limoxinê. Ateizo in França za inte l'arvî 1518, a-a fin de l'anno o Giustignan o desgugeiva con regolaritæ i so corsci presso o colegio domenegan de St Jacques. Into fratempo, o l'aiva compio un viægio d'instruçion e - se diæ - de aotopromoçion inti Paixi Bassi e in Inghiltæra. In ottobre, à Lovanio o l'aiva fæto vixita à l'Emo, reconçiliandose, aomanco in parte, con lê, mentre in Inghiltæra o l'aiva avuo moddo de intrâ in contatto con di umanisti do calibbro de T. More, J. Fisher, T. Linacre e W. Pace. Into sogiorno parigin, o Giustignan o desgugette, da-a rente a-i so impegni de docente, un'intensa attivitæ editoriâ in conlaboraçion co-i moei stampoei transarpin, dando pi-a primma votta a-e stampe 'na dexeña d'importanti scriti ebraisteghi, neoplatonnichi e umanisteghi.

Direttamente conligæ a-i exigençe didattiche di so corsci d'ebraico fun e doe ediçioin do gramattico M. Qimchi, a Hebraicae grammatice rabbi Mosse Chimchi aureus libellus, stampâ da-o Thomas Anshelm, à Hagenau into 1519 e o Liber viarum linguae sanctae rabbi Mosse Qimchi…, stampao a Pariggi, da-o J.B. Ascensio, into 1520. A-a necescitæ de testi pe l'insegnamento universcitaio rispondeiva ascì i Libellus Ruth, Libellus Lamentationum Hieremie, Libellus de Numeris Hebraice omnia (Parrhisiis, apud Gourmontium, 1520), curao delongo da-o Giustignan e rivisto, non à caxo, da doi so studenti N. "Cunellus" e P. de Sousbslefour, o quæ, inta lettia prefatoia, o no mancò de exartâ i meiti didattichi do meistro.

Fu invece un'ócaxon privâ, a recesta de l'amigo M. "Domilutio", dotô in utroque iure, protonotaio apostollico e cortô de studdi clascichi e bibbrichi, a spinze o Giustignan a pubricâ a traduçion latiña da l'originâ ebraico do Liber beati Iob (ibid. 1520).

Indriçandose à 'n ciu ampio pubbrico de lettoî umanisti da Sacra Scritua, o Giustignan in tâ circostança o no l'exitò a pigiâ avertamente poxiçion contra i custodi da tradiçion scolastega, sostenitoî de l'intangibilitæ do testo latin tramandao, insci-o quæ se baziâ a Vulgata. L'è interessante, a tâ propoxito, osservâ che za in precedença l'Emo, vozendose l'11 ag. 1519 à l'inquixitô J. De Hoogstraten, in relaçion a-a condanna di œuvie do J. Reuchlin o l'aiva sottoliniao comme o domenegan Giustignan ascì o l'avesse scrito de cose ch'ofendeivan i dotoî da Sorboña.

Di riferimenti a-a lettiatua cabalistega, che pù a raprezentava un di temi prinçipæ de desgraççie inquixitoiæ do Reuchlin, compariscian into tittolo de 'n'atra œuvia pubricâ da-o Giustignan à Pariggi, a Victoria Porcheti adversus impios Hebreos in quo tum ex sacris literis, tum ex dictis Talmud, ac Cabbalistarum, et aliorum omnium auctorum, quos Hebrei recipiunt, monstratur veritas catholicae fidei (ibid., de Marnef, 1520). Rifeimenti tanto ciu interessanti in quanto, in realtæ, l'œuvieta (scrita a-a fin do Duxento da-o certoxin zeneize Porchetto Sarvægo) a no sviluppa arcun aotentico argomento de derivaçion cabalistega.

In raporto a-i interesci ebraisteghi do Giustignan se poñe ascì a pubricaçion do Dux seu Director dubitantium aut perplexorum (ibid., ab Jadoco Badio Ascensio, 1520), traduçion latiña da çellebre œuvia do Maimonnide exemprâ, pâ, insce un ræo coddiçe conservao into monestê de Kaiserheim. Pe-o stampao-umanista J.B. Ascensio o Giustignan o curò, pe de ciu, l'ediçion de doi importanti scriti da tradiçion neoplatonnica, e Centum et duae questiones… super Genesim do Filon Lusciandrin (Parisiis 1520) e a çelebærima verscion do Timeo do Carçiddio (ibid. 1520). A pubricaçion, sempre pe i tipi de l'Ascensio, di œuvie storrico-giograffiche do Iacopo (ò Giaccomo) Braxello (Lucubrationes…, ibid. 1520), cançelê-umanista da Repubbrica de Zena, a dovette, invece, risponde à 'n'atençion pe-e cose zeneixi e, in gennere, italiañe, ligâ a l'atoalitæ da polittica françeize, comme pâ dimostrâ a deddica a-o Renato de Savoia "Grand Maître de l'Hotel" e ascôtào consegê do Françesco I. De meno scignificao son, infin, i atre doe œuvie eddite da-o Giustignan a Pariggi, intrambedoe de l'oscuo erudio G. Matê da Luni: o perduo De mulieribus claris e o De rerum inventoribus (çenton storrico-mitologgico pervegnuone inte 'na ristampa seiçentesca: cfr. I. Mattei Luni Libellus de rerum inventoribus, Hamburgi 1613).

Into 1522, tornao in pattria, o Giustignan o l'ascistette a-o sacco imperiâ de Zena, arestando ascì fejo da 'n corpo d'archebuxo. Inte l'aotunno do mæximo anno o l'anò in vixita a-a so diocexi, ch'o no vedeiva da circa œutto anni. A Nebbio o Giustignan o gh'arestò pe ben nœuv'anni, a-o scopo ascì, comme lê mæximo o l'amette, de trovâ repoæo da-i dramattichi eventi de l'eppoca. Durante tâ longa rescidença o se dedicò a resolevâ e sciorte, ançitutto materiæ, da povia e dezastrâ diocexi. O tentò ascì d'amegioâ a cortua e a discipriña da so cêxîa, sottoponendo i ordenandi à l'examme di requixii d'instruçion necessai e pubricando quarche œuvie in vorgâ à uzo di ceeghi, ancœu perdue. Un'energica açion de riforma a dovette, tuttavia, restâ in parte dizatteiza ascì pe-i ostaccoli fraposti da-o Banco de San Zorzo, segnô de l'izoa: o 10 zen. 1523, prezempio, i Protettoî do Banco intimon a-o Giustignan de revocâ a scominniga inflita à 'n canonnego, in quant'o l'ea "un di prinçipæ e cai amixi" che i aotoritæ zeneixi gh'avessan in Corsega.

O fruto ciu diatuo do sogiorno do Giustignan o fu o Diallogo nominao Corsega. Terminao, in baze a-a lettia prefatoia, into luggio do 1531, o breve scrito (120 paggine inte l'ediçion in quarto) o l'arestò ineddito scin a-o 1882 (anno into quæ o fu pubricao a cua do V. De Caraffa into Bulletin de la Société des sciences historiques et naturelles de la Corse), ma o gódì tra Çinque e Setteçento de 'na noteive fortuña fra-i studioxi che s'interessavan a-a realtæ de l'izoa.

Se tratava da primma descriçion moderna da Corsega, priva de scignificativi precedenti inta cortua giograffica umanistega, conduta in gran parte insci-a base d'osservaçioin personæ sença compiaximenti antiquaio-erudii. No favan, d'atra parte, difetto a-o Giustignan de competençe anche "tecniche" into campo di studdi giograffichi, tant'è vea che, à integraçion do testo do Dialogo, o dizegnò 'na raprezentaçion cartograffica da Corsega, che, sciben ch'a no se sæ conservâ, pâ ch'a sæ servia da modello pi-a carta contegnua inte l'ediçion do 1558 de Izore chi apartegnan à l'Itallia do L. Óbèrto.

A-a ricca mescion de dæti giograffichi e, sorvetutto, demograffichi e econommichi se conzonze into Dialogo de precize finalitæ polittiche. Dedicâ, no à caxo, a-o maggiô ommo politico zeneize do tempo, o Dria Doia, l'œuvieta a l'intendeiva, difæti, indicâ a necescitæ de 'na serrie d'interventi atti à rende ciu efficiente e raçionâ l'aministraçion da Corsega. Sotta o stimmolo da riforma instituçionâ de Zena do 1528, o Giustignan o proponeiva, in quest'ottica, d'afiâ l'izoa a-o diretto controllo "statâ" sotrandola a-o "paterno rezimento" do Banco de San Zorzo.

Fu proppio e notiççie do "nœuvo sucesso de libertæ et paçiffico stato" à Zena doppo a riforma do 1528 à spinze o Giustignan à fâ ritorno inta çitæ natâ. À Zena o Giustignan o trascorse pressoché contugnamente i urtimi anni scin a-a vigillia da morte, co-e sole ecceçioin de 'n sogiorno à Romma presso o fræ Nichiozo into 1531 e de 'na nœuva vixita a-a diocexi do 1532. Impegnaose inta redaçion di Annali zeneixi, o Giustignan o l'aiva za praticamente terminao l'œuvia o 10 ag. 1535, quand'o ne scrisse a lettia dedicatoia "A ro Duxe, a ro Senato, et a tutto ro pœuvo de Zena".

O Giustignan, tuttavia, o no l'ariescì a vedde pubricâ a so urtima fadiga: into 1536 in viægio verso Nebbio o trovò probabilmente a morte in mâ tra l'izoa Cravæa e o Cao Corso, sciben che pe 'n çerto tempo se pensò ch'o foise, invece, stæto catturao da-i corsæ barbæschi.

I Castigatissimi annali… dra eçersa e illustriscima Repubbrica de Zena sciortin postumi à Zena do 1537, a cua do L. Lomellin Sciorba, pe-i tipi do Togno Belon. Œuvia avertamente compilativa i "Castigatiscimi annali" pontavan essençialmente, pe mezo ascì de l'uzo de 'n vorgâ de matrixe settentrionâ lontan da-o purismo do Bembo, a-a finalitæ etico-polittica de "instrue ro pœuvo nostro à êse amatô dra Repubbrica", proponendo un modello de "Stato çiten" fondao insci-a larga e paritettica gestion da cosa pubbrica da parte da classe dirizente aristocrattica.

Di sei libbri che compoñan l'œuvia, o primmo, ch'o l'ariva scin a-o 1100, o l'è intregamente aotonnomo à peto da naraçion di annalisti scincroni medievæ. E carte Ir-XXVIr son ocupæ da 'na Descrition dra Lyguria che, pù dipendendo in parte da-o precedente da Descriptio orae Ligusticae do I. Braxello, a fornisce un'originâ e articolâ raprezentaçion da realtæ liggure do tempo inte so componente demograffiche, econommiche e urbanisteghe. Pe-o primmo, comme ascì pe-i sucescivi libbri, o Giustignan o no mancò de dœuviâ ascì i documenti de l'Archivvio do Comun, cosa ch'a ghe permisse de narâ con suficiente riccheçça e vexende zeneixi pe di periodi non coverti da-i annalisti precedenti (l'Ato Medioevo, aponto, ma sorvetutto i anni de meitæ Quattroçento trætæ into libbro V). Pe-i anni 1514-28 i Annali do Giustignan raprezentan a fonte primaia pi-a stoia zeneize. Fra i contributi ciu scignificativi di Castigatiscimi annali se deve ascì aregordâ e notiççie insce-e figue corturæ de spicco da çitæ, specce pe-o XV e XVI seccolo. A-e carte CCXXIIIr-CCXXVr o Giustignan o l'insei ascì 'na detaliâ notiççia aotobiograffica, ch'a l'è, sciña ancœu, a ciu completa vivagna d'informaçion insci-a so vitta i a so attivitæ.

L'aotobiografia a l'atesta che-o Giustignan o lasciò a so libraja, ricca de 'n migiâ de volummi, in don a-a Repubbrica. Ben fito, però, tâ patrimonnio o l'anò smario: i doi inventai pervegnuine, do 1537 e do 1543, riportan, rispettivamente, circa 20 e 380 tittoli. Prevâ i volummi de drito, ma se gh'atrœuva ascì di importanti scriti umanistichi e de filozofia platonnica, otr'à di œuvie d'aotoî clascichi, scolastichi e à di no megio precizæ libbri in ebraico e in atre lengue orientæ.

 Bibliografia 


 Atri progetti  

Categorîa:Biografìe
Categorîa:Çitén da Repùbrica de Zêna
Categorîa:Véschi